Aufgrund vo da historischn, kuituröin und sprochlichn Vabundnhait mid Östareich stöid se fia Taile vo d boarischsproching Sidtiroia in Italien d Frog, inwiawaid se östareichischn Nazionsbegriff tail hod. Grundsäzlich bestengan doardn no storke deitschnazionale Strömungan. Da Sidtiroia Laundeshauptmo Durnwoidna Luis hod owa in oana ORF-Sendung (Pressestunde) de Zuagherigkait vo da deitschsproching Bevökarung in Sidtiroi zur östareichischn Nazion bejoht. D Sidtiroia san fia eam „a östareichische Mindahait, de in Italiän leebt“. Im Grundsozprogramm vo da Sidtiroia Voikspartai (SVP), de im Sidtiroia Laundtog zur Zaid üwa d obsolute Mehrhait vafügt, wead festghoidn, dass d deitschsprochige Bevökarung vo Sidtiroi „an Auspruch auf d gaistige und kuituröie Zuagherigkait vo Sidtiroi zum Vodalaund Östareich“ hod. Im Woihprogramm vo da SVP vo 2008 wead Italiän ois „fremdnazionala Stoot“ gnennd. Da ehemolige italienische Stootspresident Francesco Cossiga hod 2006 mid da Aussog dass de deitschsproching Sidtiroia a deitsche und koa östaraichische Mindahait san und dass s eemsowenig a östareichische Nazion, sowia a östareichische Litaratur oda Musik gabad, fia Afseng gsorgt.. Politisch hod Östareich, gmäs vom Gruawa-De-Gasperi-Obkommen, a Schuzmochtfunkzion üwa d deitschsprochige und ladinische Mindahait in Italiän üwanumma.